## Pravilnik o aktivnom traženju posla

### NN 96/2002 (14.8.2002.), Pravilnik o aktivnom traženju posla

# MINISTARSTVO RADA I SOCIJALNE SKRBI

if !supportEmptyParas endif

1613

Na temelju članka 8. stavka 3. Zakona o
posredovanju pri zapošljavanju i pravima za vrijeme nezaposlenosti (»Narodne
novine«, br. 32/02.) ministar rada i socijalne skrbi donosi

## PRAVILNIK

### o aktivnom traženju posla i raspoloživosti za rad

I. OPĆE ODREDBE

Članak 1.

Ovim Pravilnikom uređuju se aktivnosti
koje nezaposlena osoba provodi u suradnji s Hrvatskim zavodom za zapošljavanje
(u daljnjem tekstu: Zavod), u cilju utvrđivanja statusa nezaposlene osobe,
pripreme za zapošljavanje i povećanja njezine zapoš­ljivosti.

Aktivnosti iz stavka 1. ovoga članka, bez
gubljenja statusa nezaposlene osobe, ne mora provoditi nezaposlena osoba za
vrijeme privremene nesposobnosti za rad i žena za vrijeme trudnoće na temelju
potvrde nadležnog liječnika, kao i žena nakon poroda u razdobljima za koje joj
je utvrđeno pravo na naknadu.

  Članak 2.

Aktivnostima iz članka 1. ovoga Pravilnika
smatraju se aktivno traženje posla i raspoloživost za rad.

Aktivno traženje posla i raspoloživost za
rad obuhvaćaju sva djelovanja nezaposlene osobe i Zavoda usmjerena pronalaženju
zaposlenja koje odgovara stručnim, radnim i osobnim sposobnostima nezaposlene
osobe.

II.
AKTIVNO TRAŽENJE POSLA

Članak
3.

Aktivno
traženje posla obuhvaća:

1.
sudjelovanje nezaposlene osobe u grupnom informiranju,

2.
individualna savjetovanja u cilju utvrđivanja stručnih, rad­nih i osobnih
sposobnosti nezaposlene osobe,

3.
suradnju pri utvrđivanju profesionalnog plana u roku od 90 dana od dana prijave
nezaposlene osobe Zavodu,

4.
praćenje provedbe profesionalnog plana od strane nezaposlene osobe i Zavoda.

 *1. Grupno informiranje*

Članak
4.

Grupno
informiranje sadrži:

1.
upoznavanje s aktivnostima koje je obvezna provoditi nezaposlena osoba u
suradnji sa Zavodom (individualno savjetovanje, izrada profesionalnog plana,
realizacija profesionalnog plana i drugo),

2.
informiranje o pravima i obvezama iz Zakona o posredovanju pri zapošljavanju i
pravima za vrijeme nezaposlenosti i drugih podzakonskih akata,

3.
informiranje o kretanjima na regionalnom tržištu rada,

4.
upoznavanje tehnika i postupaka aktivnog traženje posla.

O
vremenu grupnog informiranja nezaposlene osobe oba­vještavaju se kod prvog
prijavljivanja Zavodu, odnosno prilikom redovnog javljanja Zavodu.

*2.
Individualno savjetovanje*

Članak
5.

Individualnim
savjetovanjem nezaposlene osobe sa Zavodom utvrđuju se stručne i radne
sposobnosti nezaposlene osobe.

Na
temelju individualnih savjetovanja prikupljaju se i utvrđuju za svaku
nezaposlenu osobu podaci o:

1.
redovnom obrazovanju (zvanje),

2.
dodatnom obrazovanju i osposobljenosti,

3.
radnim iskustvima (zanimanje),

4.
vještinama i osobnim karakteristikama,

5.
socijalnim prilikama,

6.
profesionalnim ciljevima i mogućnostima njihove realizacije.

Individualno
savjetovanje provodi se u dogovoru sa službenom osobom Zavoda.

Članak
6.

Podaci
iz članka 5. ovoga Pravilnika upisuju se na obrasce koji mogu biti u pisanom
ili digitalnom obliku.

*3.
Profesionalni plan*

Članak 7.

Profesionalni plan utvrđuje Zavod u
suradnji s nezaposlenom osobom nakon provedenog grupnog informiranja i
individualnih savjetovanja.

Članak
8.

Profesionalni
plan sadrži:

1.
popis poslova i djelatnosti koje nezaposlena osoba prema svojim stručnim i
radnim sposobnostima može obavljati,

2.
utvrđivanje aktivnosti i rokova u okviru pripreme za zapošljavanje,
samozapošljavanje i traženja posla.

Članak
9.

Profesionalni
plan usklađuje se najmanje dva puta godišnje ovisno o rezultatima utvrđenih
aktivnosti iz članka 8. točke 2. ovoga Pravilnika.

Članak
10.

Nezaposlena
osoba se obvezuje svojim potpisom provoditi aktivnosti iz profesionalnog plana
u dogovorenim rokovima.

III. RASPOLOŽIVOST ZA RAD

Članak
11.

Nezaposlena
osoba mora biti raspoloživa Zavodu u mjestu svoga prebivališta odnosno
boravišta.

Način
međusobnog kontaktiranja i vrijeme raspoloživosti koje ne može biti duže od tri
sata dnevno, a najviše dva puta tjedno, određuje Zavod u dogovoru s
nezaposlenom osobom.

Nezaposlena
osoba dužna je o svakoj promjeni koja utječe na raspoloživost odmah izvijestiti
Zavod, a najkasnije u roku od 3 dana od dana nastanka promjene.

Članak
12.

Smatra
se da je nezaposlena osoba raspoloživa Zavodu i izvan mjesta njenog
prebivališta ili boravišta, ako obavijesti Zavod o privremenoj odsutnosti izvan
mjesta prebivališta ili boravišta zbog:

1.
bolesti i bolničkog liječenja,

2.
selidbe,

3.
smrti supružnika, roditelja, djeteta, braće, sestara, roditelja supružnika,

4.
elementarne nepogode,

5.
osobnih razloga do 18 dana godišnje.

U
slučajevima iz stavka 1. ovoga članka nezaposlena osoba je dužna u roku
propisanom člankom 11. stavkom 3. ovoga Pravilnika obavijestiti Zavod na koji
način je može kontaktirati dok se nalazi izvan mjesta svoga prebivališta ili
boravišta.

Članak
13.

Nezaposlenoj
osobi koja nije dostupna na način i u vrijeme kako je dogovoreno, uputit će se
pisani poziv da se javi Zavodu, a o svim poduzetim radnjama provjere
raspoloživosti sačinit će se zabilješka koju potvrđuje službena osoba koja ju
je sastavila, uz oznaku datuma.

Članak
14.

Raspoloživost
nezaposlene osobe tijekom izrade profesionalnog plana provjerava se u
neposrednom kontaktu sa službenom osobom u Zavodu u vrijeme dogovorenih
aktivnosti za izradu profesionalnog plana.

IV. PRESTANAK ISPUNJAVANJA UVJETA
O AKTIVNOM TRAŽENJU POSLA I RASPOLOŽIVOSTI ZA RAD

Članak 15.

Smatrat će se da nezaposlena osoba ne
ispunjava uvjete o aktivnom traženju posla u sljedećim slučajevima:

1. ako se ne uključi u grupno informiranje
nakon pisanog poziva koji joj se upućuje ako se nije uključila u vrijeme
dogovoreno prema članku 4. stavku 2. ovoga Pravilnika, osim iz razloga
navedenih u članku 12. ovoga Pravilnika,

2. ako se ne odazove na individualno
savjetovanje, osim iz razloga navedenih u članku 12. ovoga Pravilnika,

3. ako odbije dati podatke iz članka 5.
ovoga Pravilnika zbog čega se ne može utvrditi profesionalni plan,

4. ako se ne pridržava obveza i rokova iz
profesionalnog plana.

Članak 16.

Smatrat će se da nezaposlena osoba nije
raspoloživa za rad ako u dva uzastopna puta nije bila dostupna Zavodu na način
i u vrijeme utvrđeno prema članku 11. stavku 2. ovoga Pravilnika i ako se ne
odazove ni na naknadni pisani poziv Zavoda.

Članak 17.

Ovaj Pravilnik stupa na snagu osmoga dana
od dana objave u »Narodnim novinama«, a primjenjuje se od 1. rujna 2002.
godine.

Klasa: 112-07/02-01/07
Urbroj: 524-04-02-3
Zagreb, 15. srpnja 2002.

Ministar
            **Davorko Vidović, v. r.**

Pravilnik, NN 96/2002-1613